
1.	A GYÓGYSZER NEVE

Vocafen cukormentes méz-citrom ízű 8,75 mg szopogató tabletta


2.	MINŐSÉGI ÉS MENNYISÉGI ÖSSZETÉTEL

8,75 mg flurbiprofént tartalmaz szopogató tablettánként.

Ismert hatású segédanyagok:
[bookmark: _Hlk494438134]2047,60 mg izomaltot (E953) tartalmaz szopogató tablettánként.
511,75 mg maltit-szirupot (E965) tartalmaz szopogató tablettánként.
2,40 mg méz aromát (citronellolt tartalmaz) tartalmaz szopogató tablettánként.
9,00 mg citrom aromát (citrált, citronellolt, geraniolt, limonént és linaloolt tartalmaz) tartalmaz szopogató tablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Szopogató tabletta.

Fehér vagy halványsárga színű, kerek, lapos, metszett élű, méz és citrom ízű, 7‑8 mm vastagságú és 18‑19 mm átmérőjű szopogató tabletta.


4.	KLINIKAI JELLEMZŐK

4.1	Terápiás javallatok

A Vocafen cukormentes méz-citrom ízű 8,75 mg szopogató tabletta torokgyulladás helyi, rövid távú tüneti kezelésére javallott felnőttek és 12 évesnél idősebb gyermekek és serdülők számára.

4.2 Adagolás és alkalmazás

Adagolás

A mellékhatások előfordulásának minimalizálása érdekében a legkisebb hatásos dózist kell alkalmazni a tünetek enyhítéséhez szükséges legrövidebb ideig (lásd 4.4 pont).

Felnőttek és 12 évesnél idősebb gyermekek és serdülők
Szükség szerint 3‑6 óránként egy szopogató tablettát kell lassan elszopogatni/feloldani a szájban. 24 óra alatt maximum 5 tabletta alkalmazható.
Ezt a gyógyszert maximum három napig lehet alkalmazni.

Gyermekek
12 évesnél fiatalabb gyermekek számára nem ajánlott, mivel a készítmény biztonságosságát és hatásosságát ebben a korcsoportban nem igazolták.

Idősek
A rendelkezésre álló korlátozott számú klinikai vizsgálat miatt nem adható általános adagolási ajánlás. Időseknél nagyobb annak a kockázata, hogy a mellékhatások súlyos következményekkel járnak.

Vesekárosodás
Enyhe vagy közepesen súlyos vesekárosodás esetén nem szükséges a dózis csökkentése. Súlyos vesekárosodásban szenvedő betegeknél a flurbiprofén ellenjavallt (lásd 4.3 pont).

Májkárosodás
Enyhe vagy közepesen súlyos májkárosodásban szenvedő betegeknél nem szükséges a dózis csökkentése. Súlyos májkárosodásban szenvedő betegeknél (lásd 5.2 pont) a flurbiprofén ellenjavallt (lásd 4.3 pont).

Az alkalmazás módja

Szájnyálkahártyán történő alkalmazásra, kizárólag rövid távú használatra.

A szopogató tabletták lassan oldódnak/esnek szét szopogatáskor.

Mint minden szopogató tablettát, a Vocafen cukormentes méz-citrom ízű 8,75 mg szopogató tablettát is mozgatni kell a száj egyik oldaláról a másikra, a szájnyálkahártya-irritáció elkerülése érdekében. Szájnyálkahártya-irritáció esetén a kezelést le kell állítani.

4.3	Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
· A betegek anamnézisében szereplő, acetilszalicilsavra, vagy egyéb nem-szteroid gyulladáscsökkentő készítményre (NSAID-ok) jelentkező túlérzékenységi reakció (pl. asthma, bronchospasmus, rhinitis, angiooedema vagy urticaria).
· Aktív, vagy az anamnézisben szereplő visszatérő peptikus fekély/vérzés (bizonyított fekélyképződés két vagy több elkülönült epizódja) és intestinalis fekélyképződés.
· Anamnézisben szereplő gastrointestinalis vérzés vagy perforáció, súlyos colitis, vérzés vagy vérképzőszervi betegségek, amelyek korábbi NSAID, azaz nem-szteroid gyulladáscsökkentő - kezeléssel vannak összefüggésben.
· A terhesség harmadik trimesztere (lásd 4.6 pont).
· Súlyos szívelégtelenség, súlyos vese- vagy májkárosodás (lásd 4.4 pont).

4.4	Különleges figyelmeztetések és az alkalmazással kapcsolatos óvintézkedések

A mellékhatások előfordulása minimálisra csökkenthető, ha a tünetek kezeléséhez szükséges legkisebb hatásos dózist a lehető legrövidebb ideig alkalmazzák (lásd a gastrointestinalis és cardiovascularis kockázatokat alább).

A kezelést újra kell értékelni, ha a tünetek súlyosbodnak, vagy új tünetek jelentkeznek.

Egyéb nem-szteroid gyulladáscsökkentők (NSAID‑ok)
A flurbiprofén együttadása kerülendő egyéb NSAID‑okkal, beleértve a szelektív ciklooxigenáz‑2-gátlókat is (lásd 4.5 pont).

Idősek
Időseknél gyakrabban fordulnak elő a nem-szteroid gyulladáscsökkentők alkalmazásával összefüggő mellékhatások, különösen a gastrointestinalis vérzés és perforáció, amely akár halálos kimenetelű is lehet (lásd 4.2 pont).

Gastrointestinalis hatások
NSAID-ok csak fokozott elővigyázatossággal alkalmazhatók azoknál a betegeknél, akiknek az anamnézisében gastrointestinalis betegség (colitis ulcerosa, Crohn-betegség) szerepel, mivel a betegség fellángolhat (lásd 4.8 pont).
Valamennyi NSAID‑dal kapcsolatban beszámoltak a kezelés során bármikor fellépő gyomor-bél-rendszeri vérzésről, fekélyről vagy perforációról, amely akár halálos kimenetelű is lehet, figyelmeztető tünetekkel, vagy azok nélkül, valamint ha az anamnézisben már súlyos gyomor-bélrendszeri események is szerepeltek.
A gastrointestinalis vérzés, fekélyképződés vagy perforáció kialakulásának kockázata nő az NSAID dózisának emelésével azoknál a betegeknél, akiknek anamnézisében ulcus szerepel, kiváltképp, ha az vérzéses szövődménnyel vagy perforációval jelentkezett (lásd 4.3 pont), valamint időseknél, ugyanakkor ez a hatás általában nem tapasztalható az olyan készítmények rövid távú, korlátozott alkalmazásakor, mint a Vocafen cukormentes méz-citrom ízű 8,75 mg szopogató tabletta.
Azoknak a betegeknek, akiknek anamnézisében gastrointestinalis toxicitás szerepel – különösen az idős betegeknek – főleg a kezelés kezdeti szakaszában jelezniük kell minden szokatlan hasi tünetet (elsősorban a gastrointestinalis vérzést) a kezelőorvosuknak.
Óvatosság ajánlott azoknál a betegeknél, akik egyidejűleg olyan gyógyszereket szednek, melyek növelhetik a fekélyképződés vagy a vérzés kialakulásának kockázatát, például orális kortikoszteroidokat, antikoagulánsokat, mint a warfarin, szelektív szerotoninvisszavétel-gátlókat, vagy trombocitaaggregáció-gátlókat, mint például acetilszalicilsav (lásd 4.5 pont).
Ha a flurbiprofént szedő betegnél gastrointestinalis vérzés vagy fekélyképződés jelentkezik, a kezelést abba kell hagyni.

Cardiovascularis hatások, vese- és májkárosodás
Az NSAID‑okkal kapcsolatosan beszámoltak arról, hogy ezek a gyógyszerek a nefrotoxicitás különböző formáit idézik elő, többek között interstitialis nephritist, nephrosis szindrómát és veseelégtelenséget. NSAID alkalmazása dózisfüggő módon gátolhatja a prosztaglandin szintézisét, ami veseelégtelenséghez vezethet. Az ilyen reakciók kockázata azoknál a betegeknél a legnagyobb, akik vesekárosodásban, szívelégtelenségben, májkárosodásban szenvednek, illetve akik diuretikumot szednek, valamint az időseknél. Azonban ez a hatás általában nem jelentkezik olyan gyógyszerek rövid távú, korlátozott alkalmazása mellett, mint amilyen a flurbiprofén szopogató tabletta.

Cardiovascularis és cerebrovascularis hatások
Fokozott elővigyázatosság (kezelőorvossal vagy a gyógyszerésszel való megbeszélés) szükséges a kezelés elkezdése előtt azoknál a betegeknél, akiknek az anamnézisében hypertonia és/vagy szívelégtelenség szerepel, mivel az NSAID‑kezeléssel kapcsolatban folyadékretenció, hypertensio és oedema előfordulásáról számoltak be (lásd 4.3 és 4.8 pont).

Klinikai vizsgálati és epidemiológiai adatok arra utalnak, hogy egyes NSAID‑ok alkalmazása (különösen nagy dózisban és hosszú távú kezelés esetén) összefüggésben állhat az artériás trombotikus események (például szívinfarktus vagy stroke) kockázatának kismértékű növekedésével. Nincs elegendő adat ahhoz, hogy a maximum napi 5 szopogató tabletta dózisban alkalmazott flurbiprofénnél ezt a kockázatot ki lehessen zárni.

Idegrendszeri hatások
Fájdalomcsillapítók okozta fejfájás: a fájdalomcsillapítók hosszan tartó vagy nem előírás szerinti alkalmazása során fejfájás jelentkezhet, amit nem szabad a gyógyszer nagyobb dózisaival kezelni.

Májkárosodás
Enyhe vagy közepes fokú májkárosodásban szenvedő betegeknél ezt a gyógyszert elővigyázatosan kell alkalmazni (lásd 4.8 pont). Súlyos májkárosodásban szenvedő betegeknél ez a gyógyszer ellenjavallt (lásd 4.3 pont).

Bőrreakciók
A NSAID‑ok alkalmazásával összefüggésben nagyon ritkán a bőrt érintő súlyos, néhány esetben végzetes kimenetelű reakciók kialakulásáról, köztük exfoliatív dermatitisről, Stevens–Johnson-szindrómáról, valamint toxikus epidermális nekrózisról számoltak be (lásd 4.8 pont). Bőrkiütés, nyálkahártya-lézió, vagy a túlérzékenység bármely egyéb jelének első jelentkezésekor le kell állítani a flurbiprofén alkalmazását.

Szisztémás lupus erythematosus (SLE, Systemic Lupus Erythematosus) és kevert kötőszöveti betegség
Szisztémás lupus erythematosusban és kevert kötőszöveti betegségben szenvedő betegeknél megnőhet az asepticus meningitis kockázata (lásd 4.8 pont). Ez a hatás azonban általában nem jelentkezik olyan rövid ideig és korlátozottan alkalmazott készítményeknél, mint a flurbiprofén szopogató tabletta.

Légzőrendszeri betegségek
Asthma bronchialéban vagy allergiás megbetegedésben szenvedőknél, vagy azoknál, akiknek az anamnézisében ilyen betegségek szerepelnek, bronchospazmust okozhat. Ezeknél a betegeknél a flurbiprofént elővigyázatossággal kell alkalmazni.

Fertőzések
A betegnek azonnal orvoshoz kell fordulnia, ha a flurbiprofén kezelés során bakteriális fertőzés tünetei jelentkeznek, vagy ha a tünetek súlyosbodnak, mivel elszigetelt esetekben a szisztémás NSAID‑ok egyidejű alkalmazásával összefüggésben a fertőzésekhez társuló gyulladások exacerbációját (például nekrotizáló fasciitis kialakulását) figyelték meg. Mérlegelni kell az antibiotikus terápia megindításának szükségességét.

Fennálló fertőzések tüneteinek elfedése
Epidemiológiai vizsgálatok arra utalnak, hogy a szisztémás nem-szteroid gyulladáscsökkentők (NSAID‑ok) elfedhetik a fertőzések tüneteit, ami miatt késhet a megfelelő kezelés megkezdése és ezáltal kedvezőtlenebb lehet a fertőzés kimenetele. Ezt bakteriális, területen szerzett tüdőgyulladás és a bárányhimlő bakteriális szövődményei esetében észlelték. Ha a Vocafen‑t fertőzés kapcsán láz vagy fájdalomcsillapítására alkalmazzák, ajánlatos a fertőzést figyelemmel kísérni.

Ismert hatású segédanyagok
A készítmény izomaltot és folyékony maltit-szirupot tartalmaz, amelyek enyhe hasmenést okozhatnak. Ritkán előforduló, örökletes fruktózintoleranciában szenvedő betegek a készítményt nem szedhetik. A maltit és az izomalt kalóriaértéke 2,3 kcal/g.

Ez a gyógyszer citrált, citronellolt, geraniolt, limonént és linaloolt tartalmazó illatanyagokat tartalmaz, amelyek allergiás reakciót okozhatnak.

4.5	Gyógyszerkölcsönhatások és egyéb interakciók

	A flurbiprofén alkalmazása kerülendő az alábbi készítményekkel kombinációban:

	Egyéb NSAID‑ok, beleértve a szelektív ciklooxigenáz‑2-gátlókat is:
	Kettő vagy több NSAID egyidejű alkalmazása kerülendő, mert ez fokozhatja a mellékhatások (különösen az olyan gastrointestinalis mellékhatások kockázatát, mint a fekélyek és a vérzés) (lásd 4.4 pont).

	Acetilszalicilsav (alacsony dózisban):
	Kivéve, ha a kezelőorvos alacsony dózisú (legfeljebb napi 75 mg) acetilszalicilsav‑kezelést javasolt, mivel az acetilszalicilsav növelheti a mellékhatások kockázatát (lásd 4.4 pont).



	A flurbiprofén kellő elővigyázatosság mellett alkalmazható az alábbi készítményekkel:

	Antikoagulánsok:
	Az NSAID‑ok fokozhatják az antikoagulánsok, pl. a warfarin hatásait (lásd 4.4 pont). 

	Trombocitaaggregáció-gátlók:
	Fokozott a gastrointestinalis fekélyképződés vagy vérzés kockázata (lásd 4.4 pont).

	Vérnyomáscsökkentők (diuretikumok, ACE‑gátlók, angiotenzin II‑receptor-blokkolók):
	Az NSAID‑ok csökkenthetik a diuretikumok és más vérnyomáscsökkentő gyógyszerek hatását; fokozhatják a ciklooxigenáz- gátlás következtében kialakult nefrotoxicitást, különösen a károsodott vesefunkciójú betegeknél (a betegeket megfelelően hidratálni kell), valamint fontolóra kell venni a vesefunkció monitorozását az egyidejű kezelés megkezdésekor és azt követően rendszeresen.

	Alkohol:
	Növelheti a mellékhatások, különösen a gastrointestinalis traktusban kialakuló vérzés kockázatát.

	Szívglikozidok:
	A NSAID‑ok súlyosbíthatják a szívelégtelenséget, csökkenthetik a glomerulusfiltrációs rátát (GFR) és megnövelhetik a plazma glikozidszintjét. Megfelelő monitorozás és – ha szükséges – dózisbeállítás javasolt.

	Ciklosporin:
	Fokozott a nefrotoxicitás kockázata.

	Kortikoszteroidok:
	Növelheti a mellékhatások kockázatát, különösen a gastrointestinalis traktusban (lásd 4.3 pont).

	Lítium:
	Megemelkedhet a lítium szérumkoncentrációja. Megfelelő monitorozás, és ha szükséges, dózismódosítás javasolt.

	Metotrexát:
	Az NSAID-ok alkalmazása a metotrexát alkalmazása előtt vagy után 24 órán belül a metotrexát koncentrációjának emelkedéséhez és toxikus hatásának fokozódásához vezethet.

	Mifepriszton:
	Mifepriszton alkalmazása után 8-12 napig nem szabad NSAID‑ot alkalmazni, mivel az NSAID‑ok csökkenthetik a mifepriszton hatását.

	Orális antidiabetikumok:
	Beszámoltak a vércukorszint megváltozásáról (az ellenőrzések gyakoriságának növelése ajánlott).

	Fenitoin:
	Megemelheti a fenitoin szérumszintjét. Megfelelő monitorozás, és ha szükséges dózisbeállítás javasolt.

	Káliummegtakarító diuretikumok:
	Az egyidejű alkalmazás hyperkalaemiát okozhat (a szérum-káliumszint ellenőrzése javasolt).

	Probenecid, szulfinpirazon:
	A probenecidet vagy szulfinpirazont tartalmazó gyógyszerek késleltethetik a flurbiprofén kiválasztását.

	Kinolon antibiotikumok:
	Állatokon végzett vizsgálati, valamint humán adatok arra utalnak, hogy az NSAID‑ok fokozhatják a kinolonok okozta görcsrohamok kockázatát. Azon betegeknél, akik egyidejűleg szednek nem-szteroid gyulladáscsökkentőt és kinolonokat, megnövekedhet a görcsrohamok kialakulásának kockázata.

	Szelektív szerotoninvisszavétel-gátlók (SSRI‑k):
	Fokozott a gastrointestinalis fekélyképződés vagy vérzés kockázata (lásd 4.4 pont).

	Takrolimusz:
	NSAID‑ok és takrolimusz egyidejű alkalmazásakor fokozódhat a nefrotoxicitás kockázata.

	Zidovudin:
	A zidovudin és az NSAID‑ok együttes alkalmazásakor fokozott a hematológiai toxicitás kockázata.



Mostanáig a vizsgálatok nem igazoltak semmilyen kölcsönhatást a flurbiprofén és a tolbutamid valamint a savlekötők között.

4.6	Termékenység, terhesség és szoptatás

Terhesség
A prosztaglandinszintézis gátlása károsan befolyásolhatja a terhességet és/vagy az embrió/magzat fejlődését.
Epidemiológiai vizsgálatokból származó adatok a vetélés és a cardialis malformatiók, valamint a gastroschisis fokozott kockázatára utalnak a prosztaglandinszintézis-gátlónak a terhesség korai szakaszában történő alkalmazása esetén. A cardiovascularis malformatio abszolút kockázata kevesebb, mint 1%-ról kb. 1,5%-ra emelkedett. Úgy tűnik, hogy a kockázat a dózis és a kezelés időtartamának növelésével fokozódik. 
Állatoknál a prosztaglandinszintézis-gátló alkalmazása emelkedett pre- és postimplantációs veszteséget, valamint embryo-foetalis letalitást okozott. Ezen felül a különböző malformatiók (pl. cardiovascularis malformatiók) előfordulási gyakoriságának emelkedését jelentették olyan állatoknál, amelyeknek az organogenesis időszakában prosztaglandin-szintézis-gátlót adtak.

Nincsenek klinikai adatok a Vocafen terhesség alatti alkalmazásáról. Még ha a szisztémás expozíció alacsonyabb is, mint az orális adagolásnál, nem ismert, hogy a helyi alkalmazás után elért szisztémás Vocafen-expozíció káros lehet‑e az embrióra/magzatra.

A terhesség első és második trimeszterében a flurbiprofén alkalmazása nem javasolt, hacsak nem feltétlenül szükséges. Alkalmazása esetén a lehető legkisebb dózist kell alkalmazni a lehető legrövidebb ideig.

A terhesség harmadik trimeszterében valamennyi prosztaglandinszintézis-gátló szer a magzatot az alábbi kockázatoknak teheti ki: 
· cardiopulmonalis toxicitás (a ductus arteriosus korai szűkülete/elzáródása és pulmonalis hypertonia),
· renalis dysfunctio, amely oligohydramnionnal járó veseelégtelenségig súlyosbodhat;

A terhesség végén az anyára és az újszülöttre a következő hatásokat fejtheti ki: 
· a vérzési idő esetleges megnyúlása, mely a trombocitaaggregáció gátlására vezethető vissza, és ami már nagyon kis dózisok esetén is előfordulhat,
· gátolhatja a méh összehúzódását, ezáltal késleltetheti vagy elnyújthatja a vajúdást.

Következésképpen a flurbiprofén ellenjavallt a terhesség harmadik trimeszterében (lásd 4.3 és 5.3 pont).

Szoptatás
Korlátozott számú vizsgálatok alapján a flurbiprofén nagyon alacsony koncentrációban jelenik meg az anyatejben, ezért nem valószínű, hogy káros hatást gyakorolna a szoptatott csecsemőre. Ugyanakkor az NSAID‑ok szoptatott csecsemőre gyakorolt lehetséges káros hatásai miatt a flurbiprofén szopogató tabletta alkalmazása szoptató anyáknál nem javasolt.

Termékenység
Vannak arra vonatkozó bizonyítékok, hogy a ciklooxigenáz‑/prosztaglandinszintézist gátló gyógyszerek az ovulációra gyakorolt hatás révén károsíthatják a női termékenységet. Ez a hatás a kezelés leállítása után reverzibilis.

4.7	A készítmény hatásai a gépjárművezetéshez és a gépek kezeléséhez szükséges képességekre

Nem végeztek vizsgálatokat a gyógyszer gépjárművezetéshez és a gépek kezeléséhez szükséges képességekre gyakorolt hatásáról. A NSAID-ok szedését követően azonban szédülés és látászavarok jelentkezhetnek.

4.8	Nemkívánatos hatások, mellékhatások

A nem-szteroid gyulladáscsökkentőkkel összefüggésben túlérzékenységi reakciókról számoltak be, amelynek tünetei lehetnek:
· nem specifikus allergiás reakciók és anafilaxia;
· légzőrendszeri reakciók, pl. asthma, az asthma súlyosbodása, bronchospasmus és dyspnoe;
· különböző bőrreakciók, mint amilyen a pruritus, urticaria, angiooedema, illetve ritkábban exfoliativ és bullosus dermatosis (többek között toxicus epidermalis necrolysis és erythema multiforme).

A NSAID‑kezeléssel összefüggésben beszámoltak oedemáról, hypertensióról és szívelégtelenségről.

A klinikai vizsgálati, valamint epidemiológiai adatok arra utalnak, hogy néhány NSAID (különösen nagy dózisokban és hosszú távú kezelés során) összefüggésbe hozható az artériás trombotikus események (például myocardialis infarctus vagy stroke) kockázatának kismértékű növekedésével (lásd 4.4 pont). Nem áll rendelkezésre elegendő adat ahhoz, hogy az ilyen kockázatot a flurbiprofén 8,75 mg szopogató tabletta esetében ki lehessen zárni.

Az alább felsorolt mellékhatásokról a vény nélkül kapható és rövid ideig alkalmazható flurbiprofénnel kapcsolatosan számoltak be:
(Nagyon gyakori [≥ 1/10], gyakori [≥ 1/100 ‑ < 1/10], nem gyakori [≥ 1/1000 ‑ < 1/100], ritka [≥ 1/10 000 ‑ < 1/1000], nagyon ritka [< 1/10 000], nem ismert [a gyakoriság a rendelkezésre álló adatokból nem állapítható meg]).

	Szervrendszeri kategória
	Gyakoriság
	Nemkívánatos esemény

	Vérképzőszervi és nyirokrendszeri betegségek és tünetek
	Nem ismert
	thrombocytopenia, anaemia

	Immunrendszeri betegségek és tünetek
	Ritka
	anaphylaxiás reakció

	Pszichiátriai kórképek
	Nem gyakori
	insomnia

	Szívbetegségek és a szívvel kapcsolatos tünetek
	Nem ismert
	ödéma, hypertensio és szívelégtelenség

	Idegrendszeri betegségek és tünetek
	Gyakori
	szédülés, fejfájás, paraesthesia

	
	Nem gyakori
	somnolentia

	Légzőrendszeri, mellkasi és mediastinalis betegségek és tünetek 
	Gyakori
	torokirritáció

	
	Nem gyakori
	asthma és bronchospasmus exacerbációja, dyspnoea, ziháló légzés, az oropharyngealis hólyagosodás, pharyngealis hypaesthesia

	Emésztőrendszeri betegségek és tünetek
	Gyakori
	hasmenés, szájfekély, hányinger, szájüregi fájdalom, szájüregi paraesthesia, oropharyngealis fájdalom, orális diszkomfort (meleg vagy égő érzés vagy bizsergés a szájban)

	
	Nem gyakori
	hasi fájdalom, haspuffadás, székrekedés, szájszárazság, emésztési zavar, flatulencia, glossodynia, ízérzés zavara, orális dysaesthesia, hányás

	Máj- és epebetegségek, illetve tünetek
	Nem ismert
	hepatitis

	A bőr és a bőr alatti szövet betegségei és tünetei
	Nem gyakori
	különböző bőrkiütések, pruritus

	
	Nem ismert
	bőrreakciók súlyos formái, mint például bullosus reakciók, beleértve a Stevens–Johnson-szindrómát és a toxicus epidermalis necrolysist.

	Általános tünetek, az alkalmazás helyén fellépő reakciók
	Nem gyakori
	láz, fájdalom


1 Thrombocytopenia – általában megszűnik a gyógyszer elhagyása után.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az az V. függelékben található elérhetőségek valamelyikén keresztül.

4.9	Túladagolás

Tünetek
A legtöbb betegnél, akik klinikailag jelentős mennyiségű nem-szteroid gyulladáscsökkentőt vettek be, nem jelentkezett más, mint hányinger, hányás, epigastrialis fájdalom és ritkábban hasmenés. Tinnitus, fejfájás és gastrointestinalis vérzés szintén előfordulhat. Súlyosabb NSAID‑mérgezés esetén központi idegrendszeri toxicitás tapasztalható, ami álmosság, esetenként izgatottság, homályos látás és dezorientáció vagy kóma formájában nyilvánul meg. Esetenként convulsiók is kialakulhatnak a betegnél. Súlyos NSAID-mérgezésben metabolikus acidózis alakulhat ki és valószínűleg a véralvadásban szerepet játszó keringő faktorokkal létrejövő interakció következtében a protrombinidő/INR (International Normalized Ratio – nemzetközi normalizált arány) megnyúlhat. Akut veseelégtelenség és májkárosodás alakulhat ki. Asztmás betegeknél lehetséges az asztma exacerbációja.

Kezelés
Tüneti és szupportív kezelés szükséges, amibe beletartozik a szabad légutak biztosítása, és a szívműködés, illetve a vitális funkciók monitorozása, azok stabilizálódásáig.
Megfontolandó aktív szén vagy gyomormosás alkalmazása, és szükség esetén a szérumelektrolitok korrekciója, ha a bevételtől számítva kevesebb, mint egy óra telt el vagy a beteg potenciálisan mérgező mennyiséget vett be. Gyakori vagy elhúzódó convulsiók esetén intravénás diazepámot vagy lorazepámot kell adni. Asthma bronchiale kialakulásakor hörgőtágítókat kell alkalmazni. A flurbiprofénnek nincs speciális antidotuma.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: gégészeti gyógyszerek; egyéb gégészeti gyógyszerek, ATC kód: R02AX01

Hatásmechanizmus
[bookmark: _Hlk95801210]A flurbiprofén egy proprionsav-származék nem-szteroid gyulladáscsökkentő (NSAID), amely a prosztaglandinszintézis gátlása révén fejt ki hatását.

Farmakodinámiás hatások
A flurbiprofén embernél erős fájdalomcsillapító, lázcsillapító és gyulladáscsökkentő hatású és a 8,75 mg‑os dózis műnyálban feloldva igazoltan csökkentette a prosztaglandinszintézist tenyésztett humán légzőszervi sejtekben. A teljes vérkép vizsgálatok alapján a flurbiprofén kevert COX‑1-/COX‑2-gátló, kismértékű COX‑1 szelektivitással.

Nem klinikai vizsgálatok arra utalnak, hogy a flurbiprofén R(–) enantiomerje és a hozzá hasonló NSAID-ok a központi idegrendszerben is kifejthetnek hatást; a feltételezett mechanizmus az indukált COX-2 gátlása a gerincvelő szintjén.

Klinikai hatásosság és biztonságosság
Egy ex vivo modellben kimutatták, hogy a 8,75 mg-os szopogató tablettából a flurbiprofén az emberi garat szövetének minden rétegébe bejut, beleértve a mélyebb rétegeket is.

A lokálisan a torokra alkalmazott egyszeri 8,75 mg flurbiprofén szopogató tabletta igazoltan enyhíti a torokfájást, beleértve a torok duzzanatát és gyulladását, ezzel jelentősen csökkentve (átlagos különbség) a torokfájásos területen a fájdalom intenzitását a 22. perctől (‑5,5 mm), majd a maximumot a 70. percnél érte el (‑13,7 mm) és szignifikáns maradt akár a 240. percig (‑3,5 mm), mind a Streptococcus-fertőzésben, mind a nem Streptococcus-fertőzésben szenvedő betegeknél. A nyelési nehézség enyhülése a 20. perctől (‑6,7 mm) következett be, maximumát a 110. percnél érte el (‑13,9 mm), majd legfeljebb a 240. percig fennmaradt (‑3,5 mm). A torokduzzanat érzésének csökkenése a 60. percben jelentkezett (-9,9 mm), maximumát a 120. percben érte el (‑11,4 mm) és egészen a 210. percig (‑5,1 mm) fennmaradt a 6 órás értékelési időtartam alatt.

A többszöri dózis hatásosságának vizsgálata, amely a kiindulási értékhez viszonyított összesített fájdalomintenzitás-különbséget (Sum of Pain Intensity Differences , SPID mm×óra) mérte 24 órán keresztül, szignifikáns csökkenést igazolt a torokfájásos területen a fájdalom intenzitásában (‑473,7 mm×óra – [-529,1 mm×óra]), a nyelési nehézségben (‑458,4 mm×óra – [-575,0 mm×óra]) és a torok duzzanatában (-482,4 mm×óra – [‑549,9 mm×óra]), a placebóhoz képest statisztikailag szignifikánsan nagyobb összesített fájdalomcsökkenéssel minden egyórás intervallumban, 24 órán keresztül, mindhárom mérés esetében, és statisztikailag szignifikánsan nagyobb torokfájás enyhülés minden órában a 6 órás vizsgálati idő alatt. A többszöri dózisok 24 órán túli, illetve 3 napon át tartó hatásosságát szintén igazolták.

Azon betegek esetében, akik Streptococcus-fertőzés miatt antibiotikumokat szedtek, statisztikailag szignifikánsan nagyobb mértékben enyhült a torokfájdalom intenzitása a 8,75 mg‑os flurbiprofén szopogató tabletta alkalmazása esetén az antibiotikum bevételétől számított 7. órától kezdődően, majd ezt követően is. A 8,75 mg‑os flurbiprofén fájdalomcsillapító hatását a betegek Streptococcus okozta torokgyulladására alkalmazott antibiotikumok nem csökkentették.

Az első dózist követő 2 óra múlva a flurbiprofén 8,75 mg szopogató tabletta jelentős enyhülést hozott a kiinduláskor jelenlévő, torokfájással összefüggő bizonyos tünetek esetében, úgymint a köhögés (50% vs. 4%), étvágytalanság (84% vs. 57%) és láz (68% vs. 29%). A szopogató tabletta gyógyszerforma 5‑12 perc alatt oldódik fel a szájban és mérhető enyhülést, valamint bevonó hatást biztosít már 2 perc elteltével.

Gyermekek és serdülők
12 évesnél fiatalabb gyermekek körében nem végeztek célzott vizsgálatokat. A 8,75 mg‑os flurbiprofén szopogató tablettával végzett hatásossági és biztonságossági vizsgálatokban 12‑17 év közötti gyermekek és serdülők vettek részt, de a kisszámú minta miatt statisztikai következtetések nem vonhatók le.

5.2	Farmakokinetikai tulajdonságok

Felszívódás
A flurbiprofén szopogató tabletta 5‑12 perc alatt oldódik fel és a flurbiprofén gyorsan felszívódik, az 5. percben kimutatható a vérben, csúcs plazmakoncentrációját a beadás után 40‑45 perc alatt éri el, de középértéke alacsony, 1,4 μg/ml szinten marad, ami körülbelül 4,4‑szer alacsonyabb, mint az 50 mg‑os tabletta esetében. A flurbiprofén felszívódása a szájnyálkahártyán keresztül, passzív diffúzióval történhet. A felszívódás sebessége a gyógyszerformától függ, a csúcskoncentrációk gyorsabban érhetők el, de hasonló nagyságrendűek ahhoz, mint ami az egyenértékű lenyelt dózissal biztosítható.

Eloszlás
A flurbiprofén gyorsan eloszlik a szervezetben, és nagymértékben kötődik a plazmafehérjékhez.

Biotranszformáció/elimináció
A flurbiprofén főként hidroxilációval metabolizálódik és főként a veséken keresztül választódik ki. Eliminációs felezési ideje 3‑6 óra. A flurbiprofén igen kis mennyiségben választódik ki a humán anyatejbe (kevesebb, mint 0,05 μg/ml). A flurbiprofén orális dózisának körülbelül 20‑25%‑a választódik ki változatlan formában.

Különleges betegcsoportok
Az idős és fiatal felnőtt önkéntesek farmakokinetikai paraméterei között nem jelentettek különbséget a flurbiprofén tabletta szájon át történő alkalmazását követően. Nem állnak rendelkezésre farmakokinetikai adatok 12 év alatti gyermekek esetében 8,75 mg flurbiprofén alkalmazását követően, azonban sem a flurbiprofén szirup, sem pedig a kúp gyógyszerforma esetében nem figyeltek meg különbségeket a farmakokinetikai paraméterekben a felnőttekhez képest.

5.3	A preklinikai biztonságossági vizsgálatok eredményei

A többi pontban már szereplő információkon túlmenően nem állak rendelkezésre releváns preklinikai adatok.


6.	GYÓGYSZERÉSZETI JELLEMZŐK

6.1	Segédanyagok felsorolása

izomalt (E953)
maltit-szirup (E965)
aceszulfám-kálium (E950)
makrogol
levomentol
mézaroma (etil-fenil-acetátot, fenil-etil-acetátot, citronellolt, aldehid C-16-ot és propilénglikolt (E1520) tartalmaz)
citromaroma (citrált, citronellolt, geraniolt, limonént és linaloolt tartalmaz)

Nyomokban könnyű folyékony paraffint tartalmazhat, amelyet a gyártás során segédanyagként használnak.

6.2	Inkompatibilitások

Nem értelmezhető.

6.3	Felhasználhatósági időtartam

3 év.

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

PVC/PVDC//alumínium buborékcsomagolás, dobozban. Kiszerelés: 8, 16, 24 vagy 32 db szopogató tabletta.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: I. csoport
Orvosi rendelvény nélkül is kiadható gyógyszer (VN).


7.	A FORGALOMBA HOZATALI ENGEDÉLY JOGOSULTJA

Mapaex Consumer Healthcare (Ireland) Private Limited
IDA Business Park, Green Road, Newbridge,
Kildare, W12 X902
Írország


8.	A FORGALOMBA HOZATALI ENGEDÉLY SZÁMA(I)

OGYI-T-24522/06       8x          PVC/PVDC//Al buborékcsomagolásban
OGYI-T-24522/07      16x        PVC/PVDC//Al buborékcsomagolásban
OGYI-T-24522/08       24x       PVC/PVDC//Al buborékcsomagolásban
OGYI-T-24522/09       32x       PVC/PVDC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. szeptember 23.


10.	A SZÖVEG ELLENŐRZÉSÉNEK DÁTUMA

2026. szeptember 23.
NNGYK/GYSZ/46078/2024
